Papersnake/gushiwen huggingface dataset:
句
宋祁（宋代）

碧云谩有三年信，明月空为两地愁。
万二酉老师有垂老之疾惑而赋此万里中老儒余家父子兄弟祖孙皆从之游其人可知 其二
袁宏道（明代）

青袍横看世途欺，百岁萧条只故离。吾道春秋生死在，世情天故古今疑。

五男差得如陶令，一女何曾有蔡姬。楚士从乘多寂寞，为君挥袖泪成丝。
题作么山居十首 其六
释函可（明代）

耕田馀半亩，今岁称大熟。小罐贮三升，大瓶贮一斛。
用韵咏雪简湘中诸友
陈傅良（宋代）

夹湘而住一尘无，不在瑶池在石渠。
气盖松篁谁与竞，今行螟蟘自相屠。
山光际水天无间，夜色通朝月不如。
中有一翁须皓白，萧然野鹤亦乘车。
回銮至波罗河屯 其二
弘历（清代）

比栉崇墉似去秋，今来稍解望年愁。长官道左休誇稔，耕九馀三好共筹。
赋得眠鬟压鬓花
沈守正（明代）

繁思独登楼，锖牵角枕愁。梦随人浩荡，花为雨淹留。

细瓣承鬟乱，娇容带腻收。芳鲜易摧萎，春草叹悠悠。
秋夕闲居对雨赠别卢七侍御坦
窦牟（唐代）

燕燕辞巢蝉蜕枝，穷居积雨坏藩篱。夜长檐霤寒无寝，日晏厨藩湿未炊。

悟主一言那可学，从军五首竟徒为。故人骢马朝天使，洛下秋声恐要知。
醉桃源
吕胜己（宋代）

去年手种十株梅。而今犹未开。山翁一日走千回。今朝蝶也来。

高树杪，暗香微。慳香越恼怀。更烧银烛引春回。英英露粉腮。
九月朔
张侃（宋代）

一春多雨阻清游，留得名花到暮秋。偶见来禽与仙杏，淡红残粉亦风流。
赠秀才入军
嵇康（魏晋）

鸳鸯于飞，肃肃其羽。朝游高原，夕宿兰渚。
邕邕和鸣，顾眄俦侣。俛仰慷慨，优游容与。

鸳鸯于飞，啸侣命俦。朝游高原，夕宿中洲。
交颈振翼，容与清流。咀嚼兰蕙，俛仰优游。

泳彼长川，言息其浒。陟彼高冈，言刈其楚。
嗟我征迈，独行踽踽。仰彼凯风，涕泣如雨。

泳彼长川，言息其沚。陟彼高冈，言刈其杞。
嗟我独征，靡瞻靡恃。仰彼凯风，载坐载起。

穆穆惠风，扇彼轻尘。奕奕素波，转此游鳞。
伊我之劳，有怀遐人。寤言永思，寔钟所亲。

所亲安在，舍我远迈。弃此荪芷，袭彼萧艾。
虽曰幽深，岂无颠沛。言念君子，不遐有害。

人生寿促，天地长久。百年之期，孰云其寿。
思欲登仙，以济不朽。缆辔踟蹰，仰顾我友。

我友焉之，隔兹山梁。谁谓河广，一苇可航。
徒恨永离，逝彼路长。瞻仰弗及，徙倚彷徨。

良马既闲，丽服有晖。左揽繁弱，右接忘归。
风驰电逝，蹑景追飞。凌厉中原，顾盼生姿。

携我好仇，载我轻车。南凌长阜，北厉清渠。
仰落惊鸿，俯引渊鱼。盘于游田，其乐只且。

凌高远盻，俯仰咨嗟。怨彼幽絷，室迩路遐。
虽有好音，谁与清歌。虽有姝颜，谁与发华。
仰讯高云，俯托轻波。乘流远遁，抱恨山阿。

轻车迅迈，息彼长林。春木载荣，布叶垂阴。
习习谷风，吹我素琴。交交黄鸟，顾俦弄音。
感悟驰情，思我所钦。心之忧矣，永啸长吟。

浩浩洪流，带我邦畿。萋萋绿林，奋荣扬晖。
鱼龙瀺灂，山鸟羣飞。驾言出游，日夕忘归。
思我良朋，如渴如饥。愿言不获，怆矣其悲。

息徒兰圃，秣马华山。流磻平皋，垂纶长川。
目送归鸿，手挥五弦。俯仰自得，游心太玄。
嘉彼钓叟，得鱼忘筌。郢人逝矣，谁与尽言。
丙寅端阳述怀
李昌祺（明代）

岁月易流迈，佳辰届端阳。闲居昧时序，节日如平常。

空园积雨昧，蒿艾如人长。萧条掩关卧，蝶梦方悠扬。

老妻唤我起，盘饤劝我尝。小孙颇慧黠，学语声琅琅。

举目见之喜，欣然挥一觞。俭约固予分，泰侈非所望。

冥观阴阳运，隆替乃其常。吾生幸休退，用舍安行藏。

前修有善训，岐路多亡羊。且复醉蒲醑，毋将忧自戕。
禽声四首
曾几（宋代）

有酒如淮肉如坻，何如麦饭滑流匙。
但看此物丰登日，即是侬家快活时。
纪游
朱大卿（宋代）

开秋气微肃，天水湛相照。
扁舟惬幽寻，层峰入奇眺。
融结几何年，指顾集群妙。
神仙得非幻，遗蜕在岩窍。
行往求其踪，恐为识者笑。
独鹤去不还，山猿偶然叫。
应有采芝人，凌空发长啸。
杂咏一百首·何蕃
刘克庄（宋代）

城去曾联疏，宣收亦举幡。
向令无太学，安得有何蕃。
吴帅用前韵以别再赋以谢 其三
林希逸（宋代）

清晨玉帐方违拜，一叶江干舣未开。多愧元戎怀旧雨，殷勤惜别袖诗来。
东飞伯劳西飞燕 题飞花亭
陈樵（元代）

东飞伯劳西飞燕，花光絮影从风转。蜂黄蝶粉照灵葩，不散明珠祇散花。

沾衣堕袂花如雨，羽人化蝶随花去。与人下顾笑春红，春闺一昔生秋容。

骨齐熊耳君知否，花艳春晖不经久。羽衣一拂千万春，春花堕蕊齐昆崙。
题刘生雪巢
刘克庄（宋代）

吾宗手葺幽栖处，雪径依衡认虎跑。
冻折岩前百寻木，压翻屋上几重茅。
懒吟二首干韩愈。且耸双肩学孟郊。
只怕景思来认业，别无人与子争巢。
简冲墙庵中故人
曹勋（宋代）

寄迹临安久，思归夕梦频。
愁多难强醉，病苦故禁人。
夜短无清梦，年高叹幻身。
出中有道伴，云壑擅余春。
秋分前二日月下作
胤禛（清代）

露湿天阶夜景赊，湘帘高卷树栖鸦。寒蛩唧唧吟深砌，曲沼盈盈涨浅沙。

风度桂丛香馥郁，月穿竹篽影横斜。襟怀凄爽秋将半，落叶萧萧菊欲华。
又次韵四首
张嵲（宋代）

临流清溽暑，薄暮一尊同。
林叶风翻白，山梅雨渍红。
惊魂须楚些，缮性赖真风。
旧学嗟荒落，新诗识浑雄。
送文宗儒太仆还南寺
李东阳（明代）

丰山东面琅琊北，官寺临山枕溪侧。泉甘石冷花柳香，幼出春华与秋色。

东吴才子洋州裔，清比琅玕长数尺。锦囊秀句压骚人，玉麈雄谈惊坐客。

谁令散地容渠懒，尽有馀才供世剧。十年溷迹老风尘，三载高飞未云极。

问君何曹似是马，丞不负君人自惜。知君自抱忧国心，岂为承平倦刍枥。

南方一匹累数金，方且按图为骥索。州官县吏尽日输，营下老兵曾未识。

书生经济须实用，谁为吾民苦区画。闻君献纳有嘉言，肯避傍人嗔越职。

朝闻吏部书上考，耻以徵催买资格。嗟予窃禄本无能，误向云霄问泉石。
贺新郎（寿右史·正月初七）
王迈（宋代）

曾侍螭头立。吐危言、婴鳞编虎，扶持熬极。谁炼精金铸刚卯，气节毅然镇国。肯顾恋、眼前官职。碧水丹山持翠节，这幅星、特为吾闽出。发义廪，无难色。

如今世道难扶植。直远他、温公德量，魏公风力。此事又关宗社福，仍系苍生休戚。且称寿、公生人日。炼得内丹成熟后，看河车、常运方瞳碧。五百岁，作良弼。
乐府四首 其一
吴龙翰（宋代）

妾心江岸石，千古无变更。郎心江上水，倏忽风波生。
杂感 其二
徐瑞（宋代）

阿瞒事鞍马，横槊尚赋诗。淮淝政交锋，别墅方围棋。

何哉情事迂，俗论乃嗤嗤。斯人机械深，政尔未易窥。
予久客思归以秋光都似宦情薄山色不如归意浓
仇远（元代）

威凤巢深林，神龙潜巨壑。
泥涂困蝼蚁，城市防弹{矢敫}。
小草不自贵，已铸出山错。
岂知甘苦淡，有味俱不恶。
霜降水泽枯，岁晚木叶落。
荣枯识寒暑，是非悟今昨。
不见粘壁蜗，甘以退为乐。
二休行且三，可但耐辱莫。
晚雨可爱
韩淲（宋代）

灯火凉秋夜，空山雨到檐。吹声初甚少，落势近频添。

篱菊丛丛润，畦蔬种种沾。沈思仍静听，香鼎伴书签。
鹧鸪天
李之仪（宋代）

浓丽妖妍不是妆。十分风艳夺韶光。牡丹开就应难比，繁富犹韶过海棠。

须仔细，更端相。烂霞梳晕带朝阳。千金未足酬真赏，一度相看一断肠。
愚轩为高都宪
倪岳（明代）

客从江南来，遗我愚公书。盛德每韬晦，深藏匪中虚。

知巧纷以屏，直行耻乖纡。永怀心斋人，雅志遵圣途。

默识谅亦早，允践乃良图。愿起九原下，执鞭与为徒。

寥寥千古意，此道今何如。
小憩孙氏竹轩观诸公诗 其二
张孝祥（宋代）

种竹主人今白发，题诗客子半青云。北来南去何时了，风月依然只此君。
午日分赋得桃印符 其四
佘翔（明代）

一展悼亡卷，悲风飒飒来。香魂终不返，玉貌转堪猜。

泪竭潘郎句，心怜谢韫才。鼓盆非不达，五恨总难裁。
品令
陈允平（宋代）

玉壶尘静。蟾光透、一帘疏影。偏爱水月楼台近。画阑独倚，风度寒香阵。

犹记曲江烟水恨。叹凄凉谁问。夜深沙觜霜痕印。嚼花拚醉，枝上春无尽。
梦别秦穆公
沈亚之（唐代）

击髆舞，恨满烟光无处所。泪如雨，欲拟著辞不成语。

金凤衔红雨绣衣，几度宫中同看舞。人间春日正欢乐，

日暮东风何处去。
布被
冯时行（宋代）

天地一指耳，笑付杯中春。
蒙头布衾在，得失更勿论。
前时曳竹杖，步过桑麻村。
买费一千钱，十年度寒温。
恭俭德之基，福谦有鬼神。
未能行於人，敢不施诸身。
祝山如席上同钱饮光先生夜话 其一
马敬思（清代）

熟读《离骚》夜雨残，床头《周易》共盘桓。鹃从蜀破犹称帝，松自秦亡懒署官。

钵冷瞿昙归后托，诗工摩诘晚年看。草堂幽处梅花发，偏与人间斗岁寒。
眼儿媚 弹琴美人
熊琏（清代）

落花流水总关情。明月满空庭。轻笼翠袖，频舒玉指，弹彻春冰。

声声谱出伤心调，花外友人听。胡笳一拍，阳关三叠，无限凄清。
哭威海
黄遵宪（清代）

台南北，若唇齿。口东西，若首尾。刘公岛，中间峙。嗟铁围，薄福龙。

龙偃屈，盘之中。海与陆，不相容。敌未来，路已穷。敌之来，又来攻。

敌大来，先拊背。荣成摧，齐师溃。南门开，犬不吠。金作台，须臾废。

万钧炮，弃则那！炮击船，我奈何！船资故，力犹可。炮资故，我杀我。

危乎危，北山嘴。距南台，不尺咫。十里墙，薄如纸。李公睡，戴公死。

寇深矣，事急矣！麾海军，急上台。雷轰轰，化为灰。山号跳，海惊猜。

击者谁，我实来。南复北，台乌有。船孑孑，东西口。天大雪，雷忽发。

船藃裂，龙见血。鬼夜哭，船又覆。地日蹙，龙局缩。坏者撞，伤者斗。

破者沈，逃者走。噫吁戏，海陆军。人力合，我力分。如蠖屈，不得伸。

如斗鸡，不能群。毛中虫，自戕身。丝不治，丝愈棼。火不战，火自焚。

遁无地，谋无人。天盖高，天不闻。四援绝，莫能救。即能救，谁死守？

炮未毁，人之咎。船幸存，付谁某？十重甲，颜何厚！海漫漫，风浩浩。

龙之旗，望杳杳。大小李，愁绝倒。岿然存，刘公岛。
竹涧为云从作次翠渠韵
林俊（明代）

选胜无多曲，藏身亦几竿。秒秋犹旧瘦，溽暑有馀寒。

世局时来静，风情老去宽。漱流经洗耳，肉食记长安。
入溆浦诗
萧纲（南北朝）

泛水入回塘。空枝度日光。竹垂悬扫浪。凫疑远避樯。
送李尚书赴襄阳八韵得长字
韩愈（唐代）

帝忧南国切，改命付忠良。壤画星摇动，旗分兽簸扬。

五营兵转肃，千里地还方。控带荆门远，飘浮汉水长。

赐书宽属郡，战马隔邻疆。纵猎雷霆迅，观棋玉石忙。

风流岘首客，花艳大堤倡。富贵由身致，谁教不自强。
雪夜小酌
陆游（宋代）

黄昏云齐雪意熟，二更雪急声簌簌。
地炉对火得奇温，兔醢鱼鱐穷旨蓄。
引杯且作槁面红，脱帽不管衰鬓秃。
浩歌三终徐自和，藏书万卷方尽读。
从来本不择死生，况复区区论祸福。
雪晴著屐可登山，与子一放千里目。
雄县咏周世宗
姚鼐（清代）

世宗北伐志犹勤，山后宁容地剖分。天意自留耶律氏，人心俄变殿前军。

五朝庶见真神武，再世何难嗣守文。反覆兴亡无处问，瓦侨关外又斜曛。
偈颂八十五首
释妙伦（宋代）

横一丈，竖十尺。
明眼衲僧，近傍不得。
若有人向这里转得身吐得气，只园水也未到你吃。
蓟北门行（一本作出自蓟北门行）
曹邺（唐代）

长河冻如石，征人夜中戍。但恐筋力尽，敢惮将军遇。

古来死未歇，白骨碍官路。岂无一有功，可以高其墓。

亲戚牵衣泣，悲号自相顾。死者虽无言，那堪生者悟。

不如无手足，得见齿发暮。乃知七尺躯，却是速死具。
寄刘汝一陈天予
吴芾（宋代）

昔年言路记同游，回首那知岁月流。
已叹数公随物化，却欣二老与余留。
去天不谓逾三岁，补外那知尚一州。
想得赐环俱在即，不应似我老林丘。
题汪水云湖山类稿
李珏（宋代）

天地事如许，英雄鬓已斑。泪添东海水，愁压北邙山。
祭九鼎十二首 其二 奉馔用《丰安》。
郊庙朝会歌辞（宋代）

粢盛既丰，牲牢既充。展兹熙事，温温其恭。惟明欣欣，燔炙芬芬。

保乎天子，繁祉荐臻。
寄归州马判官
齐己（唐代）

郡带女𡡓名，民康境亦宁。晏梳秋鬓白，闲坐暮山青。

赠客椒梳熟，寻僧酒半醒。应怀旧居处，歌管隔墙听。
书院杂咏 鹅
王十朋（宋代）

善鸣聊自适，不愿遇知音。深恐山阴妪，误猜君子心。
九日
刘克庄（宋代）

起瞻宇宙尚阴霾，杖策篱东一散怀。
发少可堪乌帽落，樽空凝望白衣来。
插萸兄弟悲终鲜，把菊先生唤不回。
犹倚栏杆搔雪鬓，老无脚力更登台。
登集仙台
孙觉（宋代）

海风吹清秋，林叶飒已落。山巅出高台，隐隐在寥廓。

宾从果幽期，层轩瞰郊郭。鸣驺应崖谷，篮舆转林薄。

兹地已荒凉，兹人故冥寞。文识都未磨，山川恍如昨。

画屏见群峰，浓淡正参错。烟云下卷舒，欻若搴翠幕。

莲开碧扶疏，眉修清绰约。长松不知年，拔起立旁礴。

群龙上空虚，奋怒争拿攫。丛篁与延蔓，斤斧聊疏削。

深或翳虫蛇，暮唯栖鸟雀。两楠最潇洒，前轩宜所托。

枝干晚青青，几冒风霜恶。更怜山下人，偏得山中乐。

种田灌山溪，却老斸山药。荣辱祇偶然，人生似蒲博。

蹉跎缪轩冕，志尚本丘壑。欲学山前翁，收身及耕凿。
冬至后雪夜
朱翌（宋代）

腊前梅蕊未斜横，至后醅香试满觥。
过眼文书开数叶，打窗风雨又三更。
闭门高卧直差易，拥鼻微吟何似生。
稍取湿薪供热弄，住山如此不多争。
客夜（《诗删》作郑起）
黄褧（明代）

西风萧萧木叶稀，秋深作客何时归。
城头月出照击柝，江上露白催捣衣。
雁鸿附书远莫致，鸟鹊绕树还惊飞。
三更不眠欲起舞，跃马卧龙谁是非。
绝句 其一
富直柔（宋代）

青衫短簿汝阳天，鹗牍当时误荐贤。承乏西枢了无补，还依丈席听韦编。
木兰花慢·正秋阴盛处
魏了翁（宋代）

正秋阴盛处，忽荡起、一冰轮。甚汉魏从前，才人胜士，断简残文。都无一词赏玩，更拟将、美色似非伦。此意谁能领会，自夸光景长新。得阴多处倍精神。俗眼转增明。向大第高楼，痴儿呆女，脆竹繁裀。此心到头未稳，莫古人、真不及今人。坐看两仪消长，静观千古浇淳。
西林八景 其四 鸾坡积翠
张永明（明代）

繁阴佳秀满林皋，翠积鸾坡入望劳。大块文章荣草树，阳春明媚现焄蒿。

东风有意来芳境，游子无心折宝刀。到此便须为乐地，任教对景醉葡萄。
睹唐十州翰墨追思乃兄定江太守
陶益（明代）

出守多年胡独逝，为郎数札旧相贻。交情不逐春云散，梦想空随晓角悲。

凤起碧霄曾比翼，桂明金屋已连枝。更传爰弟词章丽，此日惊看后汝期。
瑞莲诗
何藻（明代）

九华深养藕胎莲，莲叶莲花似法船。满载波斯花是宝，一丛碧玉蕊生烟。

房挨绿子层攒翠，瓣蹙金英巧贴钱。不见佛王亲吐出，谁知香味在无边。
新春再和韵杂兴
霍与瑕（明代）

馀生仍有几，岁月忽虚过。适意事常错，操心闵既多。

断藤今借剑，坚壁任飞魔。守一从吾好，绵绵保太和。
句
李璜（宋代）

分明便是庞居士，欲恨无人卖罩篱。
题云海亭
尤袤（宋代）

亭前山色绕危栏，亭下波涛直浸山。
波上渔舟亭上客，相看浑在画图间。
宫廊雪霁图
张昱（元代）

画在丹青事已非，碧山犹自绕朱旗。分明黄屋宸游处，千步宫廊雪霁时。
怀古题雪十首·伊川门雪
方凤（宋代）

定夫中立希贤士，事师河南程叔子。
门外雪深三尺绝，假寐觉来犹在此。
口生铁石为肺肝，心欲求道宁知寒。
他年传授称高弟，不愧芳名千万看。
近承琮上人问讯甚勤老懒不能作书以偈答之
晁公溯（宋代）

十年不到吴溪上，闻道禅龛更斩新。
得见山中此松老，后来谁是住庵人。
归里
陈德正（清代）

七岁窜遐荒，玉门幸生入。久霾沙碛场，形骸空骨立。

到门人不识，亲戚尽垂泣。相对疑梦中，无语声鸣唈。

惊魂滞天外，恍惚招未集。久客乍还家，反觉非所习。

触物增感端，百忧纷相袭。往事何足陈，伤心悔无及。
拟寒山寺 其二十一
释怀深（宋代）

买肉须要肥，买鱼须要活。买酒须要美，买田须要阔。

买婢须要峭，买奴须要黠。若教买香烧，一毛不肯拔。
戏书元明厅壁
李新（宋代）

涨急滩流随眼落，市忙乌合转头空。
一年三百六十日，却有半年閒守穷。
次韵衡州先生岁除前三日席上两绝句
赵蕃（宋代）

非无旷野堪犂具，亦有清江可钓丝。
为底崎岖衡岳路，良由寐寤竹斋时。
东津夜饮送岑穰彦休赴阙
李廌（宋代）

东门何煌煌，骊驹络金羁。
朱颜照秋鞠，炯炯青云姿。
往登芸香阁，编书给隃麋。
予方滞江汉，发轫将安之
风林舞危叶，霜畦杀青蕡。
车马如上州，朝天逐高云。
行迈岂不劳，欲书竹帛勋。
岁晏重感慨，我独念离群。
须菩提赞
释心月（宋代）

常宴坐，常危立。
一片虚凝，万境空寂。
岩前花雨已狼籍。
云安玉虚观南轩感事偶书五首
杜柬之（宋代）

二仪鼓炉鞴，四山塞气烟。
岂惟草木焦，坐恐土石然。
巴峡再不登，逡巡又无年。
流殍竟何归，卒死填沟渊。
哆吻魏佛貍，积粟窥淮堧。
侥幸一水旱，乘饥扰吾边。
小人不及夕，妄忧杞国天。
敢谓赫赫楚，而无蔿贾贤。
秋分日忆用济
柴静仪（清代）

遇节思吾子，吟诗对夕曛。
燕将明日去，秋向此时分。
逆旅空弹铗，生涯只卖文。
归帆宜早挂，莫待雪纷纷。
閒步
刘黻（宋代）

出门俱寂寞，短褐步东皋。
语简反疑傲，诗枯亦近骚。
水轮寒碓急，山寨晚烟高。
邈矣飞来雁，令人赋折刀。
北山之高寿北山何先生
金履祥（宋代）

夫子曰辞，辞是好爵。
玉几导扬，燕翼是托。
明月逐人来
李持正（宋代）

星河明淡，春来深浅。红莲正、满城开遍。禁街行乐，暗尘香拂面。皓月随人近远。
天半鳌山，光动凤楼两观。东风静、珠帘不卷。玉辇将归，云外闻弦管。认得宫花影转。
泊钓台
毛幵（宋代）

洲渚寒云薄暮天，萧萧灯火落帆边。
严陵滩下孤舟远，一夜归心听雨眠。
酷相思 怀归佩珊
冯兰因（清代）

为问侬愁愁有几。道江水深犹未就，剪断莲丝剖绿薏。

心上也难抛弃。眉上也难回避。相思看得何轻易。

受尽酸辛味。待验取、痴情真与伪。衾枕也千行泪，衣袖也千行泪。
偈颂四十一首
释慧晖（宋代）

除月今朝吉日朝，寒云断路韫天桥。
纷飞白雪象王窟，骑底普贤在昨霄。
泉州道中
贡师泰（元代）

千山落日丹霞北，万里孤城白水南。玉椀霜寒凝紫蔗，金丸露水熟黄柑。

海商到岸才封舶，蕃国朝天亦赐骖。满市珠玑醉歌舞，几人为尔竟沈酣。
题汪庸夫孙道甫道义同心卷
孙一元（明代）

两两涧底松，郁郁岁寒操。青青百尺丝，上有女蔓草。

女蔓不终好，一夜风霜老。
读叠山卖卜研为刘太守题
曾国藩（清代）

青花一片莹寒泉，中有毅魄嫠苍天。
大宋河山沧桑改，孤臣心事金石坚。
当年卖卜建阳市，麻衣血洗流成渊。
吞炭不复容三击，下帘何曾索一钱。
裯父宋父吊鸲鹆，东川西川泣杜鹃。
岂知历劫冰霜后，尚留人世文字缘。
辰阳太守亦可怜，老抱石兄喜欲颠。
三年膜拜悯忠寺，万里携将书画船。
书生痴绝例如此，称先道古口流涎。
不如尧桀两忘去，日摩顽石支头眠。
西笑吟
贺铸（宋代）

桃叶园林风日好。曲径珍丛，处处闻啼鸟。翠珥金丸委芳草。袜罗尘动香裙扫。

片帆乘风东流早。每话长安，引领犹西笑。离索年多故人少。江南有雁无书到。
昼卧怀陈三时陈三卧疾
张耒（宋代）

睡如饮蜜入蜂房，懒似游丝百尺长。
陋巷谁过居士疾，春风正作国人狂。
吟诗得瘦由无性，辟谷轻身合有方。
欲饷子桑归问妇，一瓢过午尚悬墙。
寄杨彦文
刘敞（宋代）

高冠长剑非一贤，子独困穷情可怜。差池早为后曹掾，坎砢复就东山眠。

昔者结交期白首，迩来倾盖凡几年。穷辙决江竟寥阔，缊袍共敝无由缘。

人生如处不如意，自古富贵皆由天。天门九重不可问，咄嗟拊髀心拳拳。
补和王深甫颍川西湖四篇·竹间亭
苏颂（宋代）

青青林间竹，有亭才袤丈。
林深隔嚣尘，人间见真尚。
送春二首 其一
李光（宋代）

层楼极目送春回，愁里匆匆把一杯。更有明年寻旧约，先驱还到北枝梅。
瑞鹤仙 挽彊村师
杨无衔（清代）

蘋洲沈短日。望素云黄鹤，辽天无极。思悲顿寥寂。

剩锦笺凄调，无棺铭笔。吟边易篑。老臣心、词人一席。

痛百年垂死，中兴病枕，几番寻觅。

曩昔。云瑶校曲，桐荫题图，倏成陈迹。翠微峭壁，傍船指空沈碧。

抚遗编依黯，高歌不忍，泪落江南怨笛。又伤心、汐社春芜，盟沤无色。
送江子恭三首
白玉蟾（宋代）

子到铅山我信州，笋舆轧又归休。
数程细雨斜风路，一片落花啼鸟愁。
何必便为阮籍哭，不来相伴赤松游。
他年月日到蓬莱去，一粒金丹汝去不。
荷亭饮丁竟豪宪副次韵 其二
孙传庭（明代）

小筑南洲迥，鸣驺喜贲然。芰荷迎剑佩，箫鼓振林渊。

酒继平原后，诗追大历前。使君饶藻逸，伯仲见青莲。
送朱君锡圭尉德化二首 其一
王迈（宋代）

鼓箧游环璧，如君最妙龄。阿㜷开绛幔，大阮共炉亭。

力学案堆雪，收科蛰奋霆。莫嫌梅市小，有路透青冥。
次韵光祖避地眉溪十绝 其一
陈渊（宋代）

眼在句中宁易知，意存言外一何微。柏舟故是仁人事，岂为淹留念奋飞。
寓吴门十首
陈造（宋代）

平时觞咏妨生理，此去狂疏托上官。
但使推敲贷冲节，不烦排日报平安。
和渊明九日闲居诗
楚石梵琦（明代）

闲居爱重九，使我念陶生。
但取杯中物，不贪身后名。
季秋霜始降，向晚月初明。
草际乱虫语，林梢残叶声。
疏篱采丛菊，小嚼扶衰龄。
美酒既满樽，一吟还一倾。
田园自可乐，圭衮何足荣。
贵贱各有志，好恶吾无情。
所以君子怀，悠哉岁功成。
鹤山书院兼祀周文襄公今总宪治所
程敏政（明代）

圣门千载鹤山翁，再拜庭前思不穷。老桧尚疑含古雪，残梅犹不领春风。

故乡西望桑榆远，敕使南来俎豆丰。入眼何人堪侑食，计臣今数大司空。
溪上作二首·其二
陆游（宋代）

伛偻溪头白发翁，暮年心事一枝筇。
山衔落日青横野，鸦起平沙黑蔽空。
天下可忧非一事，书生无地效孤忠。
东山七月犹关念，未忍沉浮酒醆中。
次张同年德父移松杉石楠海棠各赋一首 其一
彭汝砺（宋代）

孝思知欲寄无穷，手插松枝宅兆东。始听灵根来涧底，会看高节入云中。

纷纷泪滴枝头露，扰扰愁随叶上风。老尽雪霜终不变，亦知因此议穷通。
南省帘外唱和五首 其一
许及之（宋代）

句读江西独亢宗，笔裨造化蚤论功。相逢客已传河尹，未见天教忆戴公。

欻讶鞭鸾仙尚散，犹怜小草味能同。明朝遣客方公事，醉墨何妨落暮鸿。
题小室
陈与义（宋代）

暂脱朝衣不当闲，澶州梦断已多年。
诸公自致青云上，病客长斋绣佛前。
随意时为师子卧，安心懒作野狐禅。
炉烟忽散无踪迹，屋上寒云自黯然。
骥无称筑墙护放生池
释居简（宋代）

凿山樊圃幻屏帷，自出胸中一段奇。拓寿域归常住地，注恩波段放生池。

剪蒿忍放蛙分部，空穴宁教兔不疑。坐看春风归约勒，先开墙角向南枝。
题明月堂
舒亶（宋代）

郢匠犹来巧运斤，清光那复隔纤尘。九秋万里云头路，半夜千峰顶上人。

坐见乾坤入肝胆，陡惊草木亦精神。应怜赤水寻珠客，白日茫茫尚问津。
水调歌头 送外之金陵应试
钱慧贞（清代）

夫子富才调，宝剑岂长埋。晚成当此时矣，去去莫疑猜。

但向蓬当茅店，珍重风餐露宿，漫念米和柴。弱质纵非健，门户学持来。

桃叶渡，伤心窟，古休怀。三场为我，鏖战努力步云阶。

好趁桂花香里，玩罢板桥明月，归棹理秦淮。端正拂尘酒，何惜拔金钗。
梅雨五绝
范成大（宋代）

千山云深甲子雨，十日地湿东南风。
静里壶天人不到，火轮飞出默存中。
颂古十首 其九
释法薰（宋代）

安居三月不论玄，水牯朝昏痛著鞭。拽脱鼻绳无觅处，山童走得脚皮穿。
忆桂山
吴高（明代）

曾饮桂山茶，未登桂山路。芒鞋白苧衣，相约游山去。
隆上人归省觐留龙山为予写起信论作此谢之
释德洪（宋代）

芙蓉阿隆耽两耳，急性天然缓如苇。怀亲径归不肯留，少留龙山今月矣。

新交未数故人稀，睡足明窗临棐几。管城落帽为微笑，便觉金光走龙尾。

试校鹅经拂硬黄，传此宝书千馀纸。纸光叶叶揭筠膜，字工戢戢行冻蚁。

胜公昔读龙宫文，百本妙谈此其髓。流落人间今几年，此去西天十万里。

我寄闲房古寺中，阆风著毡自当止。自非道人三昧力，此书何以能至此。

炷香一读万缘空，海印发光初按指。愿君垢尽鸡出燖，亦于此法信根起。

生生要续无尽灯，照了无明痴种子。
菊花新
葛长庚（宋代）

有个闷甚处，一向如痴醉。独倚住危阑，坐咬无名指。金鱼玉雁一从去，绝消息。念念怀天帝。密与冥契。

晴霞照水。叹细草新蒲寒萋萋。对夕照，树色烟光相紫翠。花落莺啼。把往事似川逝。光阴速，何时是伊归日。
喜定号
王珪（宋代）

忆昨怀君诏，章台听暮钟。
人从太微下，书自道山共。
彩凤看飞笔，长虹见吐胸。
冤家成行对，侧理入腰封。
海阔珠难采，山辉玉易攻。
别吟平乐赋，高第唱西廱。
送李诚之知瀛州
苏辙（宋代）

少年学诗书，晚岁探至道。
岂伊封疆臣，乃是廊庙宝。
苦恨富贵迟，声名得空早。
忆惟西羌桀，始建元戎纛。
恩威炳朝日，号令靡秋草。
功勋不容究，孤高易摧倒。
归来易三邦，但养胸中颢。
宁知北边将，还须用耆老。
春风吹旌旂，先声遍城堡。
往事安足惩，遗黎待公保。
防秋
刘敞（宋代）

秋霜折胶胡马壮，边马窥边怒边将。游骑夜入烧回中，烽火朝边过陇上。

关东行客关西来，欲说兵形先啜哀。长戈不能断右臂，壮士无过委黄埃。

岁输缯帛顾何益，匈奴反以驰荆棘。安得连山如长城，遍限中原却蛮貊。
西海门
汪天与（清代）

鸟道直穿云，不假盘旋上。有时膝代足，手扪那容杖。

目眩怯回头，坐稳时一放。精神犹惚恍，心胸为涤荡。

力竭到峰巅，平衍神忽王。亟趋西海门，路转光明藏。

千峰划然开，紫翠呈万状。夕阳在西麓，倒射芙蓉幛。

谁为问巨灵，仙窟何年创？石床置碧霄，玉屏列丹嶂。

云峦一万重，三神山在望。何须蹑仙踪，且快兹游壮。
閒居 其四
周长庚（清代）

厅事长枯坐，前身倘老禅。狂名满烟岛，病骨滞蛮天。

束苇誇新笔，评茶试乳泉。重洋珠宝地，冷趣自年年。
诗笔
杨公远（宋代）

银管空虚藏兔颖，冰怀磊磈吐天葩。
有时挥扫浑无碍，尽道毫锋自有花。
湖月赠朱几仲
袁甫（宋代）

天上月，三五盈兮三五缺。湖中月，无缺无圆无生灭。

天上月，虾蟆妖精敢作孽。湖中月，能使痴蟆踪影没。

岂是蟾兔不如龙，不知龙有何秘诀。甓社湖中看明月，湖中天上双皎洁。

湛卢令我书大字，老来百事懒且拙。惟有作字气如虹，写罢森森清彻骨。

神龙见之应骧首，共伴寒光千古揭。夜夜明月照我字，我字照湖两相埒。

更得湛卢著佳句，便与盂城成三绝。
呈宜之兄八首
赵蕃（宋代）

雪抵东野县，晴值安丰车。
坐定取谈兄，示以咫尺书。
泛前陂
王维（唐代）

秋空自明迥，况复远人间。畅以沙际鹤，兼之云外山。

澄波澹将夕，清月皓方闲。此夜任孤棹，夷犹殊未还。
崔成州将赴官招客剧饮次袁主管韵
项安世（宋代）

饮量诗才总不悭，一襟离绪竟难宣。
横行秦徼看飞将，流落巴难记散仙。
较第宾朋胜酒盏，留连僮仆费金钱。
更阑上马情怀恶，仿佛沧江送画船。
水龙吟 赋莲花海棠
王恽（元代）

两株云锦翻空，换根元有丹砂＊。绣帏重绕，银红高照，故家风味。翠羽生红，雾纱肌玉，风流谁比。记沉香亭暖，真妃半醉，云鬓乱，耽春睡。梦里昆明灰冷，恍留在、红幢翠袂。金盘华屋，无心与并，朱门桃李。一＊伤春，临轩便恐，彩鸾交坠。倩紫箫唤起，霓裳旧曲，拚花前醉。
送张志可侍父之奉化幕官二十首用杜少陵万壑树声满千崖秋气高浮舟出郡郭别酒寄江涛为韵 其一
丁复（元代）

张生抱天秀，少小从亲宦。夙慕东鲁生，历事南邦彦。

暇力既昏晨，读书忘夜旦。茫茫天壤间，碌碌儿子万。
魏子冲司马擢理军府时令子官桂林赋此志贺
陈恭尹（清代）

桂江云接粤江云，小凤文如老凤文。两地山川非远隔，九皋鸣凤日相闻。

新开骥足俱千里，更绾铜符理六军。魏绛自来多胜算，歌钟先见锡殊勋。
访客南山僧舍
周密（宋代）

入门都是竹，景象自然幽。爱此千竿碧，因成竟日留。

月移山欲近，云起塔如浮。烟水秋城暮，疏钟送去舟。
题真继翁司令新居二首·听雨楼
刘克庄（宋代）

共极堂中听雨楼，谁知华扁有源流。
追攀应物并和仲，友爱全真与子由。
老监情尤种冢嗣，放翁语亦本前修。
文忠百世之标准，更向韦苏以上求。
蓟门秋夕
熊直（明代）

清漏迟迟月转廊，博山销尽水沉香。
重城不锁还家梦，两夜分明到故乡。
朝中措（席上赠南剑翟守）
曾觌（宋代）

双溪楼上凭栏时。潋滟泛金卮。醉到闹花深处，歌声遏住云飞。

风流太守，鸾台家世，玉鉴丰姿。行奉紫泥褒诏，要看击浪天池。
和制帅效谢康乐体
孙应时（宋代）

读书在雪屋，长啸亦蜗庐。
兹晨从远役，不柰为饥驱。
夕棹悄烟月，朝帆暖菰蒲。
情欣秋风至，体惬袢暑徂。
拾鱼未妆潦，争米聊趁虚。
廓落殿遐眺，舂容进前途。
暮画谅何取，世用实已迂。
分阃重节制，三边藉调娱。
功成报天子，朝佩归与与。
下客一何幸，穷途非所虞。
江山待公赏，佳处小踟蹰。
忆周菊存孝廉
傅霖（宋代）

惆怅离踪一水分，澹香楼上忆孤云。多情夜夜江南梦，不为梅花便为君。
雪夜对酒招客
白居易（唐代）

帐小青毡煖，杯香绿蚁新。醉怜今夜月，欢忆去年人。

闇落灯花烬，闲生草座尘。慇勤报弦管，明日有嘉宾。
题林德夫乐丘 其八 春草池塘
佘翔（明代）

眷此栖真地，高深辟化工。池塘春草梦，不减谢家风。
病起见梅花有感四首
袁燮（宋代）

古涧荒郊人迹少，几枝摘索为谁芳。
因思陋巷甘岑寂，为已工夫味更长。
大热见田中病牛
文同（宋代）

垅上病牛良可悲，皮毛枯杭头角垂。
两鼻谽谺只自喘，四蹄屴岌曾不皮。
牧童默坐罢牵挽，耕叟拱立徒嗟咨。
朝驱暮使气力尽，尔死主人安得知。
题紫团山三十六景 濯缨溪
王寀（宋代）

江上老人终独往，尘中孺子果何知。溪翁欲识沧浪意，看取青霄浸月时。
待拒霜开一首
韦骧（宋代）

予怜拒霜好，独立冠彫穷。故腊新移至，今年曲爱隆。

栽培曾倩圃，灌溉每呼僮。覆护障炎日，枝撑禦暴风。

欲高歼隘叶，待盛拓芳丛。不取蒿莱蔽，那妨雨露濛。

翠行疏密等，微径往来通。恐折频驱雀，忧衰屡灭虫。

清秋方淡薄，碧蕊已玲珑。占表如争胜，藏身若养蒙。

绿幢擎蓶扈，圆玉琢青葱。美操寒中辨，丹心日已充。

不甘为菊后，渐见出篱东。虽本生成力，宁非养治功。

从容延晚节，次第待轻红。肯学杨花雪，悠悠负主翁。
浣溪沙
陈亮（宋代）

小雨翻花落画檐。兰堂香注酒重添。花枝能语出朱帘。

缓步金莲移小小，持杯玉＿露纤纤。此时谁不醉厌厌。
渭水西别季仑
崔国辅（唐代）

陇外长亭堠，山深古塞秋。
不知呜咽水，何事向西流？
育王寺
高翥（宋代）

晓策乌藤上育王，入山随处得徜徉。
碑头龙护先皇字，塔下鱼悬外国香。
遍谒禅房尝苦茗，闲听社媪说豪光。
山深日短行难尽，僧遣头院办客床。
玉台體
张良臣（宋代）

一寸春霏拂绮寮，蕙花江上雪初销。
伤心燕子重来地，无复人吹紫玉箫。
舟夜闻雨梦姚梅伯
叶名澧（清代）

欲觉闻残雨，伤心夜梦非。波涛吾不死，烽火汝谁依。

患难怜歧路，悲歌仗布衣。风尘何日息，相见有渔矶。
送全州学正何汝和之任
梁储（明代）

话别都门醉绮筵，担头惟有一青毡。行携化育三春雨，去洗全南百里天。

学究羲皇知悔吝，道宗伊洛有渊源。杏坛独坐春风蔼，多少英才仰郑虔。
句
郑爚（宋代）

月似故人能赴约，鹭如小友可忘年。
愁倚阑令
晏几道（宋代）

凭江阁，看烟鸿。恨春浓。还有当年闻笛泪，洒东风。

时候草绿花红。斜阳外、远水溶溶。浑似阿莲双枕畔，画屏中。
将至信州呈季承
赵蕃（宋代）

行役将穷兴未穷，百篇酬唱与君同。
人间此乐胡能再，何处江西更古融。
致政龙图给事徐公挽词二首
韩元吉（宋代）

今代询黄发，临雍缺盛仪。
久从曾釜乐，俄重鲤庭悲。
德履嗟如在，功名误见期。
平生拄颐剑，聊挂墓门枝。
寄陈去疾进士
欧阳衮（唐代）

放迹疑辞垢，栖心亦道门。玄言萝幌馥，诗思竹炉温。

解带摇花落，弹琴散鸟喧。江山兹夕意，唯有素交存。
九日
范仲淹（宋代）

欲赋前贤九日诗，茱萸相斗一枝枝。
可怜宋玉情无限，争似陶潜醉不知。
绿鬓爱随风景变，黄华能与岁寒期。
登高回处狂多少，笑杀襄阳拍手儿。
步虚词
苏郁（唐代）

十二楼藏玉堞中，凤凰双宿碧芙蓉。

流霞浅酌谁同醉，今夜笙歌第几重。
颂古十九首 其十一
释法全（宋代）

驴觑井，井觑驴，冬瓜叶上长葫芦。会不得，莫踟蹰，定盘星上绝锱铢。
观音织雨
刘献池（清代）

黯淡观音峰上景，恍疑瀑布涌山巅。雨丝似缕纷纷坠，风片如山密密穿。

万丈碧缣和尚渚，一篙新涨稻江船。遥瞻顷刻云罗散，几处红霞极浦连。
栖贤舍利塔
释函是（明代）

佛性甚光明，能破一切暗。佛性甚坚利，能断一切物。

流被千百骸，结成五色珠。表此坚光体，法化无有二。

念我遗教者，睹珠如佛在。一粒细如菽，供养福无异。

况聚千万珠，瞻仰发夙慧。极果摄微因，感应通心臂。

佛是已成佛，我是未成佛。果即在因中，当念无终始。

我以此一心，供养诸如来。获睹佛真身，朝暮常顶礼。

金轮触神光，三十年于此。今复闻栖贤，古塔示瑰异。

将建窣堵坡，作诗寄千里。佛身不可赞，我赞非言句。

愿佛鉴我心，与佛身无极。遂我今日愿，心光泽营卫。

有理必有事，本举末自至。广及诸未来，学佛到佛地。
寒北行
曹勋（宋代）

五月无芳草，经年不见花。
苍烟埋古木，朔吹卷龙沙。
犹逢阿母海，愁看白博叉。
仿佛南箕下，遥遥望汉家。
喜刘世臣仲美及第
王庭圭（宋代）

同上青云踏玉梯，仍穿月胁取蟾枝。江南魁荐星文动，兰省名高天下知。

共喜秀光前日会，争传真逸老人诗。万牛回首扶梁栋，可笑蚍蜉欲撼时。
夏日小园社集分得公字
孙继皋（明代）

菟裘聊此地，五柳宅堪同。潇洒馀孤赏，过从有数公。

疏帘全却暑，曲沼自生风。坐看梧桐晚，盈盈月上东。
俗礼歌五首 其三 莫进宝
郑文康（明代）

莫进宝，莫进宝，进宝书中无可考。妇家有宝当自进，借取夫家亦何好。

古人真宝真可怜，今人假宝徒纷然。妇人孝顺是真宝，进与舅姑无价钱。

呜呼宝兮宝兮无尔献，三日入厨来进膳。
题富春山水画册 其六
符兆纶（清代）

荷花桂子入新图，柳七才名莫浪呼。且擘荔支消夏去，风光占住小西湖。
寄元裕之
赵秉文（金朝）

久雨新晴散痹顽，一轩凉思坐中间。
树头风泻无穷水，天末云中不定山。
宦味渐思生处乐，人生难得老来閒。
紫芝眉宇何时见，谁与嵩山共往还。
南望
郑思肖（宋代）

南阳遥望见舂陵，残雪初消霁日升。郁郁葱葱有佳气，汉家天子必中兴。
诺庵
释居简（宋代）

善应物无外，全身在帝乡。不妨横点首，平等印诸方。
断河酒楼得花字落字二首 其二
方回（元代）

六客三老翁，范张雅善谑。逆耳两能受，傍观殊错愕。

当其未醉时，容言极温恪。美俗誇英多，玄理探敷落。

罚𨠵弗少恕，谈锋遂相斫。傥非德将之，岂不咎狂药。

红尘玄都观，玉树临春阁。此感独慨予，默然引深酌。
寄费舜臣印月潭三首 其三
袁华（明代）

达人贵闻道，仕士重守边。胡为事一室，四序从推迁。

春花碧色敷，夏木清阴圆。草木亦有时，力田尚逢年。

嗟余濩落材，兀兀理残编。丈夫慎出处，岂为利禄牵。

荣名若春花，飘散随风烟。疏雨过郊墟，水竹生华妍。

缅怀靖节翁，遇酒辄陶然。过溪成大笑，此理谁能宣。
白土洞烧丹
李时勉（明代）

阆仙几年洞中去，采药烧丹是何处。乍临炉鼎聚精神，便觉林峦蔼烟雾。

由来仙骨少尘心，丹砂易得成黄金。姹女初凝碧天晓，河车欲转紫霞深。

深幽好似崆峒里，炎井龙游虎渡水。绛雪晶荧宜可同，金砂的皪宁堪拟。

腾光烛夜天宇清，寻常白日起风霆。空山魑魅啸争讶，绕林猿鹤时相惊。

世人曾见洞天启，恍遇蓬山羡门子。刀圭入口可长年，何必还餐石中髓。

知君好古意犹勤，卖药壶中秋复春。不肯吹笙向缑岭，要将仙术济时人。

我亦平生慕仙道，神游八极身已老。眼前胜境未得亲，遥望蓬瀛郁怀抱。

年来多病少见知，欲服还丹谁为持。可遣沉痾脱然去，放歌为作还丹诗。
秋雨霁倏闻宗圣案伎应这饮酒诗呈宜甫
司马光（宋代）

寒风细雨未晴天，密似轻尘薄似烟。
一室独吟图史乱，四邻高会绮罗鲜。
雁飞斜柱弦随指，蟹芦新螯酒满船。
自笑不歌仍不饮，昏昏只解枕肱眠。
送林帅参
林希逸（宋代）

羊肠历尽鬓今皤，官职因才自折磨。议幕重来还去也，攀辕不住奈愁何。

情知直道能容少，空喜阳岩得助多。券内功名终久在，非非是是一东坡。
维扬郡西亭赠友人
卢殷（唐代）

萍飒风池香满船，杨花漠漠暮春天。

玉人此日心中事，何似乘羊入市年。
水调歌头·日毂金钲赤
程必（宋代）

日毂金钲赤，雪窦水晶寒。支机石下翻浪，喷薄出层关。半夜雌龙惊走，明日灵蛇张甲，蜚上石盘桓。多谢山君护，未放醉翁闲。

安得醉，风＿＿，露珊珊。翠云老子，邀我瑶佩驾红鸾。一勺流觞何有，万石横缸如注，虹气饮溪乾。忽梦坐银井，长啸俯清湍。
拈古十四首 其二
释法薰（宋代）

闻声悟道，见色明心。林鸩砧，井底种林擒。今年桃李贵，一颗直千金。
宿西谷院六首 其五
李新（宋代）

石髓门前水，松风谷外钟。迟迟半轮月，未忍出双峰。
觅菊花二绝句 其一
吕诚（元代）

已过秋风九日秋，篬筤池上若为游。似闻嘉菊黄于鹄，乞我双栽照白头。
同衍师访席有道分韵得寻字
徐贲（元代）

邂逅空门友，仙家得共寻。
石苔经屐破，冰溜落溪深。
云过松分影，林寒鹤避阴。
何烦谢人世，心静只山林。
春日杂咏九首
李弥逊（宋代）

轩冕真成寄，江山早见招。
懒从春后觉，意别枕边消。
竹色侵书静，松声落耳遥。
妄心朝雾薄，乌鹊莫相撩。
隐遁禅参
韩淲（宋代）

索隐安肥遁，安禅岂饱参。有缘皆可到，无闷悉能甘。

野饭耕而美，村酤醉以酣。因思前后际，不与话三三。
再次韵答田国博部夫还二首
苏轼（宋代）

西郊黄土没车轮，满面风埃笑路人。
已放役夫三万指，従教积雨洗残春。
枝上稀疏地上稠，忍看红糁落墙头。
风流别乘多才思，归趁西园秉烛游。
比红儿诗 其十六
罗虬（唐代）

笔底如风思涌泉，赋中休谩说婵娟。红儿若在东家住，不得登墙尔许年。
句
宋白（宋代）

最念春风尝酒处，梅酸笋翠后溪头。
用坡仙梅花十韵·访梅
刘黻（宋代）

山寒木落峭孤台，南北常分冷暖开。
自笑三生如结习，每来月下立苍苔。
城东寄王越州
高茂华（宋代）

五年不出青门道，邂逅寻春此一回。忽忆秦川贵公子，桃花落尽合归来。
汪枢使挽诗二首 其二
洪适（宋代）

天陛黄麻出，同时拜宠荣。荐贤窥汲引，谋国冀升平。

睽阔仍寒暑，吁嗟隔死生。门人有碑诔，不数汉公卿。
句
林逋（宋代）

风回时带笛，烟远忽藏村。
悲善才
李绅（唐代）

穆王夜幸蓬池曲，金銮殿开高秉烛。东头弟子曹善才，

琵琶请进新翻曲。翠蛾列坐层城女，笙笛参差齐笑语。

天颜静听朱丝弹，众乐寂然无敢举。衔花金凤当承拨，

转腕拢弦促挥抹，花翻凤啸天上来，裴回满殿飞春雪。

抽弦度曲新声发，金铃玉珮相瑳切。流莺子母飞上林，

仙鹤雌雄唳明月。此时奉诏侍金銮，别殿承恩许召弹。

三月曲江春草绿，九霄天乐下云端。紫髯供奉前屈膝，

尽弹妙曲当春日。寒泉注射陇水开，胡雁翻飞向天没。

日曛尘暗车马散，为惜新声有馀叹。明年冠剑闭桥山，

万里孤臣投海畔。笼禽铩翮尚还飞，白首生从五岭归。

闻道善才成朽骨，空馀弟子奉音徽。南谯寂寞三春晚，

有客弹弦独凄怨。静听深奏楚月光，忆昔初闻曲江宴。

心悲不觉泪阑干，更为调弦反覆弹。秋吹动摇神女佩，

月珠敲击水晶盘。自怜淮海同泥滓，恨魄凝心未能死。

惆怅追怀万事空，雍门感慨徒为尔。
越王台
吴浚（宋代）

越王歌舞地，南国古繁雄。
水阔山光迥，天低海气通。
千舠民蛋雨，一塔贾胡风。
欲问兴亡事，松声自半空。
游芙蓉山八首 其六
何中（元代）

花开风自柔，谷深日无晖。高萝鸟声转，葱翠摇阴霏。

孤娱有穷深，境异心不移。东峰虎长啸，西涧獐争啼。

运往人理尽，物新古道违。欣然抱奇怀，白云遥相知。

日夕意犹缅，信有忘归时。
送郑公绩赴试金陵 其七
朱翌（宋代）

我瓶无储粟，世累如缀缨。读书寡见功，一饱不可营。

鳞差四百指，习惯啼饥声。天岂私贫我，客气略已平。

安能事计然，且复师渊明。傥有故人问，但如诗所称。
药市
陈应斗（宋代）

肘后应难一一传，多将灵药种仙山。
仙禽捣就仙翁卖，挑杖悬壶走世间。
山行见月作
赵蕃（宋代）

意行何之，陟此云岭。
如梦而觉，如昏而醒。
台城杂诗七首 其五
曹勋（宋代）

归涂只欲自治荒，久习田间兴益长。插稻方能骑秧马，触藩遽复叹羝羊。

乍为事夺愧俯仰，却得公来时举扬。更待凉风下天末，醉看墨妙写淋浪。
戴文进溪挟春雨图
陈凤（明代）

林间雀声急，知有少女风。
溪云挟雨至，倏忽弥春空。
霏霏湿尽挟桥路，行人冲雨行唤渡。
沾泥涉险亦何为，兴来疑向若耶去。
挟环水绕路不分，绝径乃有逃名人。
贪看秀色卷帘坐，不觉岚气侵衣巾。
林花落地半随水，流向前溪犹未已。
新水才添势正雄，客舟多系垂杨里。
意匠经营何太奇，空堂素壁迥含姿。
恍然对此翻自讶，如在挟村看雨时。
听多美唱歌
李涉（唐代）

黄莺慢转引秋蝉，冲断行云直入天。

一曲梁州听初了，为君别唱想夫怜。
水调歌头·拥节出闽峤
蔡戡（宋代）

拥节出闽峤，易镇上岷山。东西崄岨，分陕初不在荣观。痛念两崄未复，独作中流砥柱，屹若障狂澜。极目神京远，百万虎貔闲。

趁良时，摅豹略，勇声欢。风飞雷厉，威行逆虏胆生寒。汉寝周原如旧，一扫腥膻丑类，谈笑定三关。认取投机会，莫作等闲看。
丁督护曲 其一
赵文（宋代）

丁督护，为我行。去时马上郎，今作野外殇。男儿肯断头，归女肯断肠。
游仙词三十三首
王镃（宋代）

龙楼凤阁起霞光，阙下排班待玉皇。
惟有栾巴来得晚，满身犹带酒痕香。
送内父碧筠罗先生还乡
鲁能（明代）

万里驰驱上帝州，夜灯尊酒话绸缪。旅怀忽起乡园梦，逸兴应随潞渚舟。

玉润惭非红杏雨，冰清照破碧天秋。悬知后夜相思处，月满关山独倚楼。
重游厓山
叶菁（明代）

孤舟昔繫海门石，尘世俄惊十二年。白浪已空宋折戟，绿杨惟有蜀啼鹃。

慈元殿古寒烟合，永福陵孤昃日悬。牧竖不知亡国恨，一声羌笛过南阡。
秋晚山中别业
卢纶（唐代）

树老野泉清，幽人好独行。
去闲知路静，归晚喜山明。
兰芰通荒井，牛羊出古城。
茂陵秋最冷，谁念一书生。
郑州献卢舍人（时本官王令公收复两京后）
罗隐（唐代）

海槎闲暇阆风轻，不是安流不肯行。鸡省露浓汤饼熟，

凤池烟肯诏书成。渔筹已合光儒梦，尧印何妨且治兵。

会待两都收复后，右图仪表左题名。
拟古诗二十首 其十三 拟燕赵多佳人
弘历（清代）

燕姝宁台舞，赵女邯郸步。阎易美服饰，曼睩工盼顾。

不丰亦不约，宜喜复宜怒。古来巳称绝，汉武寄馀慕。

当户理瑶琴，能谱相如赋。
棹歌九章寄彭鹤林 其四
白玉蟾（宋代）

岸上酒旗舞，寒芜生秋风。谁家六七童，手持金芙蓉。
革辙二门
释重顯（宋代）

祖佛未生前，已震涂毒鼓。
如今谁乐闻，请试分回互。
颂古十一首
释有权（宋代）

潋潋滟滟水光浮，不见孤帆不见舟。
斜阳欲落未落处，尽是离人今古愁。
自吴中归过钓台
陈文蔚（宋代）

倦游偶得赋归来，我亦何心世莫猜。
水绿山青从所好，一帆风过钓鱼台。
宿虞山逍遥游是先文靖公读书馆
严禹沛（清代）

萧然一丘壑，明哲此幽栖。墙借悬崖匝，轩因荫桂低。

月明松鼠啸，林暗草虫啼。烦抱清风涤，中宵梦不迷。
牧童歌十首 其六
蒲寿宬（宋代）

斜阳归处险，路熟了无疑。结草为衣著，圈葭作竹吹。
酬杨直阁知府
吴芾（宋代）

识破人间伪与真，自怜扰扰百年身。
谁教来作剖符客，仍更去为分阃人。
故里溪山空入梦，旧家亭馆想生尘。
愿言天意终从欲，归去林间度几春。
昆山
凌岩（宋代）

九峰西峙比昆崙，晋代将军墓尚存。今日扪萝登绝顶，桑丘麦垄自村村。
题石室山王宁所居（罢官学道）
秦系（唐代）

白云知所好，柏叶幸加餐。石镜妻将照，仙书我借看。

鸟来翻药碗，猿饮怕鱼竿。借问檐前树，何枝曾挂冠。
阮亨甫寿乐堂澹庵各一首·澹庵
洪咨夔（宋代）

江西老澹庵，高节淇秋水。
君庵亦澹名，闻其风兴起。
一径窈柏竹，八窗秀荃芷。
意行袭幽芳，燕坐鉴碧泚。
铜炉古钟磬，瓦研素屏几。
玄根息芸芸，泰宇安止止。
大羹及玄酒，不入世人齿。
床头周易在，更与参妙理。
嘉禾百咏·净相佳李
张尧同（宋代）

地重因名果，如分沆瀣浆。
伤心吴越战，未敢尽情尝。
句 其六
米芾（宋代）

手摩一丈石，读尽上元碑。
小园独坐偶赋所怀寄秘阁侍郎
李昉（宋代）

烟光澹澹思悠悠，朝退还家懒出游。
静坐最怜红日永，新晴更助小园幽。
砌苔点点青钱小。窗竹森森绿玉稠。
宾友不来春又晚，眼看辜负一年休。
与友人论文偶作
林希逸（宋代）

坡翁好语嗟难读，介甫新经苦尚同。举世笑时韩自喜，无人爱尚陆云工。

能奇却怕翻空病，得妙还须苦学功。旦暮烟霞千百态，伊谁巧似老天公。
八归 送山农归云间
李良年（清代）

荼蘼雪绽，楝花风近，春才剩一旬耳。荒程折尽东西柳，见说九峰归客，又催行李。

驿草裙腰沙外冷，绕几曲、带愁烟水。还记否、听雨床连，约我坐船尾。

试看吹绵野店，落红亭堠，多少匆匆游子。芒鞋渐懒，青蓑白舫，商略五湖闲事。

念前期暗负，别后朱颜易憔悴。输此去、采茶僧径，烧笋山家，人在绿阴里。
偈颂一一二首 其十一
释清远（宋代）

普光明殿在人间，凡圣交罗绝往还。若向一尘亲得见，毫光照处奉慈颜。
白莲二首 其二
黄佐（明代）

不见红衣映绿苔，夜长疑有鹭飞来。蕊珠宫冷香云湿，鱼藻池深素锦开。

太乙驭风摇翠楫，飞琼乘月出瑶台。露华似慰相如渴，分得金茎满玉杯。
过新丰
钟崇道（明代）

新丰重忆旧繁华，草阁荆扉路径斜。鸡犬昔能知宅舍，田畬今复遍桑麻。

沽来却似宜城酒，看去难逢茂苑花。祇有当年豪侠在，市歌犹自赛琵琶。
乘黄一章章二十八句　咏图寿何古叟也
邱云霄（明代）

我闻有昔，皇运其昌。维王修政，舆服孔章。氤氲聿胎，肇化厥祥。

曰狐斯非，乃麟是方。载觓其角，爰在厥肩。奇肌象武，显仁用刚。

嗟嗟古叟，侯德维臧。文以敷化，武以遏强。帝锡元功，义闻攸芳。

维胤维贤，世德用张。曰国之桢，申锡斯皇。庆筵具止，乐奏有锵。

爰歌孔硕，其风则长。嘉乐君子，吁嗟乘黄。
乙巳四月比屋多疹痘虐痢间作五月尽犹未已病
李吕（宋代）

去年秋冬交，白昼雷虺虺。
隆冬忽暝燠，青红开百卉。
雨泽不时下，快雪倾复霁。
井泉傍射鲋，涧水通一遂。
春风二月前，行人汗流背。
倏来夏初中，遽变素商气。
稻谷已三布，进过未鍼水。
复衣日犹寒，重衾夜增被。
燮理失其节，老弱生疵疠。
疹痘无间然，否则得痎痢。
十室闻九病，颜色非人类。
明晨温风届，风候尚云尔。
只愁淫雨歇，炎威火争炽。
烁石更流金，暴烈摧万汇。
皇天本至仁，长怀好生意。
恢网疏不漏，盖高卑听视。
夫谁执其柄，悖谬仍倒置。
感召厥有由，下民亦何罪。
我欲借扶摇，剖心叩玉陛。
九关群虎守，未许凡骨诣。
愿天回光鉴，肃正天之纪。
甲庚先后三，寒暑无骤至。
春荣不妄施，秋敛仍合义。
四序蔑侵陵，功成顺常理。
三垣拱帝座，百辟森列位。
星辰各授职，钧播岂私遗。
巽风司号令，罔或轻行止。
雷霆秉鈇鉞，歼殛必奸宄。
膏润到焦枯，阳和不择地。
幅员几万里，一一防壅蔽。
日月黄道明，泰阶平如砥。
丰穰被率土，寿域包遐迩。
闾阎礼逊兴，鼠偷自不起。
吾皇免焦劳，邻敌望风靡。
圣世作幸民，请从今日始。
赠吴均诗二首 其二
柳恽（南北朝）

秋风度关陇，楚客奏归音。飒飒避霜叶，离离山塞禽。
寄竹隐先生孙应时
刘过（宋代）

竹湖人之英，剧县勇自试。
三年川桃李，遣爱及僮稚。
咸欲父母之，谓吾公之子。
独有督邮嫌，见谓不事事。
瑕疵催科细，欲以三尺治。
八月苗僦楼，半年縻隐市。
小窗天日晴，洒落自胸次。
抖擞旧尘埃，楮札左右置。
寄傲点画间，挥染当游戏。
人贤世所希，嗜好人共贵。
车马闹填门，载酒日纷至。
大书极豪放，小草亦姿媚。
敛藏经纶业，进此第一义。
玉板抄歌诗，石碑刻图记。
人家锦为轴，高壁垂至地。
袭藏较工拙，临写费同异。
争如老刘子，落魄一狂士。
半生不读书，颇能会其意。
寒泉骥马饮，平陆蛟龙起。
得非久幽愤，於以发奇气。
故使钟鼎疏。自足名一世。
毛锥久见绝，一见尚能喜。
酒边袖予诗，不誉亦不忌。
有时夺之去，箱箧馀故纸。
如持将军诰，屡博姑苏醉。
念奴娇
沈瀛（宋代）

万般照破，无一点闲愁，萦系心目。种柳栽花园数亩，不觉吾庐幽独。闲上高台，溪光山色，一洗襟尘俗。小庵深处，萧然无限修竹。

尽日闭却柴门，故人相问，扣户来车毂。相对围棋看胜负，更听弹琴一曲。尔汝忘形，高谈剧论，莫遣人来促。村歌社舞，为予倒尽千斛。
读颍公清风庥
司马光（宋代）

人生百岁隙中光，唯有高名久不亡。
千古但令编简在，清风养物一何长。
次韵渊明饮酒诗 其十五
张耒（宋代）

岁晏霰雪集，客庭号北风。老人不复出，兀睡小斋中。

忽然身且老，惜此岁时穷。一弛不再张，吾身如挂弓。
湘江洲尾快风挂帆
范成大（宋代）

船头雪浪吼奔雷，十丈高帆满意开。
我自只凭忠信力，风应不为世情来。
儿童屡惜峰峦过，将士犹教鼓笛催。
明日祝融天柱去，更烦先卷乱云堆。
贾天锡惠宝薰乞诗多以兵卫森画戟燕寝凝清香
黄庭坚（宋代）

轮囷香事已，郁郁著书画。
谁能入吾室，脱汝世俗械。
和彦常舍人元夕扈从二首 其二
吕陶（宋代）

羽卫森然翠辇平，仰瞻天步出西清。月行青道夜如昼，春入皇州花满城。

三五良辰传盛观，九重归路沸欢声。君王已向龙楼望，喜奉慈颜酒数行。
过永平府
高启元（清代）

谁料卢龙塞，今番任意过。山城休市早，路柳阅人多。

郭外残碑影，河干发棹歌。那堪怀古意，老去未消磨。
百岁王姥自云平生未尝服药
郭祥正（宋代）

不服丹砂不养真，老来天与健精神。自怜五十头垂雪，始见人间百岁人。
句 其三
杨谔（宋代）

行人问宫殿，耕者得珠玑。
仆射王公挽辞三首 其三
韩琦（宋代）

相府陪高议，于时适共荣。开怀叙畴昔，协力冀登平。

几日违言笑，何期隔死生。寝门长恸后，追怆不胜情。
怀家三首 其二
戴复古（宋代）

强言不思家，对人作意气。惟有布被头，见我思家泪。
渔家傲 其八 十二月山家词，和钱舍人葆酚、董孝廉苍水
唐芑（清代）

天外清光流顾兔。香舒丛桂飘邻圃。秋逼年华期不误。

前山路。翠微深处回徐步。

薜荔牵风寒乍遇。乱蛩石罅吟清露。醉月飞觞吾志素。

美无度。儿童恰读秋声赋。
仗锡平老自都城回见访索怡云堂诗
陆游（宋代）

东华软尘飞扑帽，黄金络马人看好。
渠侬胸中谁得知，畏祸忧谗鬓先老。
举世输与平元衡，青山白云过一生；出门曳杖便千里，白云不约常同行。
敲门剥啄云没履，剧谈未竟还东去。
到山分我一片云，并遣春风吹好句。
小重山 予可自解＊霜脂粉也
王予可（宋代）

宝榭帘钩卷月窗。缕衣金样褪，泛馀香。卿卿荣耀宠恩光。三竿日，颦翠楚山长。螺髻戛浮觞。凤奁尘莹恨，?＊霜。卖珠楼外串离肠。春残梦，今夜拟高唐。
杂小诗八首 其三
朱松（宋代）

松风十里客襟凉，路入江南选佛场。欲问道人三世事，楼钟重听未应忘。
商妇词十首
刘克庄（宋代）

图南倭舶透，败北榷场开。
妾貌不长好，君行何日回。
往年就禄南局谓违考亭得两语感怀怆恨
韩淲（宋代）

依世则废道，违俗则多忤。先贤有遗训，服之美无度。

当年官药曹，急景诚可怖。明明百世师，仙山武夷路。
春江花月词
曹勋（宋代）

群芳珠箔映青楼，楼上珠帘卷玉钩。
十二香衢遍罗绮，青楼和月为君愁。
秋深向寒数日泥补墙垣入此室处用东窗即事韵作 其二
程俱（宋代）

山中高隐不易得，今古荒途空九招。何异清湖长菱葑，翳眼苍云谁复撩。
醉眠初起书事
陆游（宋代）

身世元知似断蓬，流年分付酒杯中。
饥寒未解士先老，风雨欲收花已空。
泥补旧巢梁燕喜，水生支港钓船通。
睡魔正费驱除力，隔竹敲茶赖小童。
题林唐臣别业
释绍嵩（宋代）

茅屋周回松竹阴，依稀气象似山林。
一窗风月生涯足，相与清名映古今。
咏芭蕉
郑燮（清代）

芭蕉叶叶为多情，一叶才舒一叶生。
自是相思抽不尽，却教风雨怨秋声。
渔父词
陈锡金（清代）

细雨披一蓑，斜风摇两榜。潮逐白鸥来，人随白鸥往。

大儿下渔竿，小儿撑渔艇。渔父卧篷中，烂醉唤不醒。
挽范丞相忠宣公六首 其四
毕仲游（宋代）

大节谁堪拟，危言每可惊。不牵身外物，宁向泽边行。

近阙官皆复，还家没亦荣。升堂谁恸哭，知是老门生。
龙泉寺石井二首
王安石（宋代）

人传湫水未尝枯，满底苍苔乱发粗。
四海旱多霖雨少，此中端有卧龙无。
汉武
刘骘（宋代）

高挹方诸荐水仓，醮坛时见烛神光。
日边甲帐虽虚设，汾上楼船不可忘。
船概碧霄甘露白，鼎迁幽壤瑞云黄。
东巡岱岳探金策，倒指宁闻寿数长。
烂柯山四首 其二 石桥
刘迥（唐代）

石桥架绝壑，苍翠横鸟道。凭槛云脚下，颓阳日犹蚤。

霓裳倘一遇，千载长不老。
九日不及登高抚景缺然诗寄同社 其二
区越（明代）

昔年登眺与君同，万丈挥毫洒碧峰。佳节偶为应内热，新篇连碧觉情浓。

名山到处多遗事，蜡屐何人识旧踪。野菊未枯重九在，秋风休惜鬓双蓬。
和江子我见送诗
王铚（宋代）

放舟弄清泚，始觉南风清。
白云认乡村，永念随父兄。
一梦三十认，将老犹远行。
聊将郑卫耳，一听新蝉鸣。
空怀烟霞想，下及飞鸿征。
多公久要谊，献纻得班荆。
茅屋照野水，寒窗抱深明。
相期脱羁网，岂肯缚簪婴。
此生才一戏，万物何营营。
我行别良友，执袂中心怦。
公来贻新诗，折柳何多情。
他时簪还盍，莫忘岁寒盟。
送赵主簿
薛师石（宋代）

内地无烽火，诗人入仕林。
定将咏物意，移作爱民心。
晤语初同调，分携便不禁。
卜邻曾有约，久后得相寻。
贻终南山隐者
许浑（唐代）

中岩多少隐，提榼抱琴游。潭冷薜萝晚，山香松桂秋。

瓢闲高树挂，杯急曲池流。独有迷津客，东西南北愁。
谈易寄壮舆
晁说之（宋代）

拂拭尘埃艺靡它，象中系外得婆娑。
何人为我易弟子，泪落一朝翻九河。
阁皂冲妙陈处和寄苍玉轩图仍枉佳篇小诗为谢
周必大（宋代）

鹅溪未易扫千寻，龙箨何曾看溢林。
谁遣琅玕青我眼，道人披腹有高吟。
春日
王禹偁（宋代）

门冷官闲似死灰，人言今日是春来。
犹残旧锡银幡胜，且向山州当酒杯。
离剡
释行海（宋代）

满目溪山欠故人，在家翻忆异乡春。
明朝又向长安路，愁对莺花忆老亲。
送李将军（一作送开府侄随故李使君旅亲却赴上都）
刘长卿（唐代）

征西诸将一如君，报德谁能不顾勋。身逐塞鸿来万里，

手披荒顾看孤坟。擒生绝漠经胡雪，怀旧长沙哭楚云。

归去萧条灞陵上，几人看葬李将军。
伊川吟
邵雍（宋代）

休嗟流年随逝水，但将清景逐闲情。
山河天下从来广，日月林间长自明。
幸有园林供笑傲，岂无诗酒乐升平。
如何更得烟霞侣，好向伊川老此生。
酬乐天咏老见示
刘禹锡（唐代）

人谁不顾老，老去有谁怜。
身瘦带频减，发稀冠自偏。
废书缘惜眼，多灸为随年。
经事还谙事，阅人如阅川。
细思皆幸矣，下此便翛然。
莫道桑榆晚，为霞尚满天。
白下喜晤程穆倩
纪炅（清代）

君昔住广陵，慷慨振风雅。客每至红桥，论文倒杯斝。

妙擅皇象书，摹印独心写。伊川道力深，门外多车马。

我昨过雷塘，蒲汀正初夏。泊舫近垂杨，士女纷游冶。

修刺通故人，一一如钟哑。叹彼挟贵资，几日离草野。

名地无谈宗，唾弃同飘瓦。秋色渡江来，相逢石城下。

庞眉粲然笑，牵衣袖仍把。检历八十余，公实长年者。

聚散老更稀，交情谂真假。
逍遥咏
宋太宗（宋代）

五色云销黯，方知大道深。
华池玄妙理，龙虎本同音。
金鼎铅中作，红花洞里寻。
求真如得路，返少老山岑。
访瑫上人值吃葱茶
李之仪（宋代）

软火明窗纸帐低，一声初报午来鸡。葱茶未必能留坐，为爱高人手自提。
南乡子（送客过余溪，听天隐二玉鼓胡琴·般涉调）
张先（宋代）

相并细腰身。时样宫妆一样新。曲项胡琴鱼尾拨，离人。入寒弦曲水上闻。

天碧染衣巾。血色轻罗碎摺裙。百卉已随霜女妒，东君。暗折双花借小春。
次韵赵子野赠别
陈造（宋代）

白地倒海翻重湖，赵侯涂改插架书。
石麟角犀清而腴，了知不是山泽臞。
舌官齿商凤将雏，一笑著我东郭竽。
曹后鲍前君指呼，郊寒岛瘦君童奴。
翠凤未炙口不餬，吮漱沆瀣骑兔乌。
擘水挹取骊颔珠，挂作白月照海隅。
丹山阿阁久榛芜，跳梁饿鸱啼鹁鸪。
两鸟囚作辕下驹，巨灵蹶起张怒须。
一鸟伸喙群翼趋，向来偃仆须君扶。
大篇落手吾戒涂，春风得意揄翠裾。
东西州尔非秦吴，犹金玉音宁所图。
水龙吟
张野（元代）

一年好景君须记。桂子天香飘坠。蟾光自古，几番圆缺，几番明晦。

何况人生，祸中藏福，进中隐退。向是非乡里，功名场上，百无事，苦萦系。

便得侯封万里。到头来虚名何济。人间最好，闲中岁月，酒中身世。

一炷龙香，数声水调，几多清致。且今朝拚取，陶陶醉了，又陶陶醉。
和张器先十绝
杨万里（宋代）

老夫端欲买江天，抹月批风咽圣贤。
他日君来相问当，南溪溪北北山前。
留衢州王彦博周钦止徐审知
赵蕃（宋代）

风前柳欲千尺，雨后梅才一斑。
邂逅纷纷桃李，飘零在在溪山。
重过丫头岩思先大夫 其一
胡安国（宋代）

道旁山色古犹今，绿鬓偏惊白发侵。回想临岐分袂处，更谁能会此时心。
登镇海楼
孙勋（明代）

岭峤飞岑百尺楼，下窥寰际渺浮邱。郁苍天地千年气，盘薄东浮万壑秋。

城阙晚云低陇树，海溟烟浪溯江流。霸图自昔多馀胜，一览还雄旧粤州。
临行题友生壁
齐己（唐代）

山衲宜何处，经行避暑深。峰西多古寺，日午乱松阴。

鹤默堪分静，蝉凉解助吟。殷勤题壁去，秋早此相寻。
蔬圃绝句七首 其二
陆游（宋代）

百钱新买绿蓑衣，不羡黄金带十围。枯柳坡头风雨急，凭谁画我荷锄归。
代书寄刘伯瑞仲文叔骥二首
赵蕃（宋代）

每忆分携地，蒸湘绿遍春。
于今怀想处，苕霅暗迷津。
但有乖离数，何由宿昔亲。
附书书复懒，君自识吾真。
寒食清明十首
刘克庄（宋代）

当年传画烛，帝遣快行□。
□□山斋卧，□目自结□。
竹鸡
刘攽（宋代）

惯听巴山杜鹃哭，饱闻湘岸鹧鸪啼。浓云细雨黄昏暮，竹外传呼滑滑泥。
壬午杂诗
杨冠卿（宋代）

已分依人老，犹期振袂不。
有愁供白发，无力买青山。
北驾方传跸，西师已度关。
孤臣忧国泪，东首落余潸。
冬夜集赋得寒漏
皇甫冉（唐代）

清冬洛阳客，寒漏建章台。出禁因风彻，萦窗共月来。

偏将残濑杂，乍与远鸿哀。遥夜重城警，流年滴水催。

闲斋堪坐听，况有故人杯。
次韵忍毋我春日三绝句 其三
周紫芝（宋代）

春意全灰病后心，粥鱼斋鼓听禅林。鸟啼南岭梦初断，花发故园人懒寻。
听琴赠远师
王洋（宋代）

世人倾耳听繁音，太音古淡难为听。
有如广庭题旌夏，或者惊遁疑有神。
当时舜床调五弦，薰风煽物无穷人。
若言造化不爱玩，安得感君回阳春。
遣音相继嗣者谁，穷山缁侣黄冠师。
非干此意乐穷静，世路自与相参差。
我今试听清风操，野鹤孤猿对残照，
琅琊山下醉翁吟，分明拨向琴中调。
人言大弦如玉温，小弦廉折亮以清。
春秋自是隔寒暑，天地不和令偕行。
岂如七弦转十指，劲节谐音同到耳，
乃知造化在指端。岂但高山与流水，
道人不肯长怀珍。亦曾挟艺游车尘。
高门八字惊未见，脱赠往往捐千纯。
如今飘泊困长路，更觉世味难将迎。
应将感怆赴琴风，一听万虑罗心兵。
道人勿苦生冰炭，古道须信非人情。
哀音果要洗俗耳，更去娇弦三两声。
叶柟惠花
陈与义（宋代）

无住庵中老居士，逢春入定不衔杯。
文殊罔明俱拱手，今日花枝唤得回。
武肃庙
释智圆（宋代）

土德衰微后，忠诚道不群。
誓功陈带砺，霸业拟桓文。
妙略奸雄慑，英声四海闻。
山旁遗庙在，牢落闭深云。
金刚随机无尽颂·无得无说分第七
释印肃（宋代）

随处纳些些，骑牛已到家。
堂前无影木，雪夜忽开花。